Incidentul a avut loc în localitatea buzoiană Valea Râmnicului, miercuri, după slujba de dimineaţă, transmite corespondentul MEDIAFAX.

Potrivit enoriaşilor, scandalul dintre cei doi preoţi, Ghiţă Paleoaşu şi Ionuţ Ionescu, a izbucnit după ce unul dintre aceştia l-ar fi întrebat pe celălalt unde sunt banii strânşi pentru repararea acoperişului bisericii.

Ulterior, conflictul a degenerat, iar preoţii s-au luat la bătaie în incinta bisericii, în urma altercaţiei unul dintre ei ajungând la Spitalul Municipal din Râmnicu Sărat.

"L-am văzut pe părinte plin de sânge, întins pe targă, avea şi un guler la cap", a spus un localnic.

Oamenii au susţinut că preoţii se ceartă deseori, neînţelegerile dintre aceştia fiind vechi de aproape un an, de când Ghiţă Paleoaşu a fost repartizat în parohie.

"I-a dat cu capul în gură. S-au certat, nu e prima dată când se ceartă. Ce să învăţăm noi de la nişte preoţi din ăstia?", a spus o localnică.

"Cum să facă mamă aşa preoţii în biserică? În loc să ne înveţe lucruri bune ei fac din astea?", a mai spus altă femeie.

Preotul Ionuţ Ionescu, rănit în urma scandalului, a refuzat internarea, medicii spunând că acesta avea "leziuni severe" la faţă, traumatism cranio-cerebral şi piramida nazală spartă.

Celălalt preot, Ghiţă Paleoaşu, spune nu l-a bătut pe colegul său, acesta căzând singur în biserică şi lovindu-se la faţă.

"Eu nu l-am bătut, nu i-am făcut nimic. A căzut singur în biserică şi s-a lovit la faţă", a declarat, miercuri, după incident, preotul Ghiţă Paleoaşu.

Preotul Ionuţ Ionescu nu a comentat însă incidentul.

"Nu comentez nimic, este o anchetă internă, nu pot să vă zic nimic", a spus el.

Arhiepiscopia Buzăului şi Vrancei a declanşat o anchetă în acest caz.

"În cursul zilei de mâine (n.r. - joi) aşteptăm raportul întocmit de părintele protoereu de Râmnicu Sărat, Viorel Popa, iar în funcţie de rezultatele anchetei Permanenţa Consiliului Eparhial va lua masurile ce se impun în cazul celor doi preoţi. Nu pot să vă dau prea multe amănunte, dar se pare că totul a izbucnit în urma unor neînţelegeri. Ancheta este în curs şi, în funcţie de asta, vom lua măsuri. O măsură ce s-ar putea lua ar putea fi mutarea celor doi preoţi în alte parohii. Este un fapt regretabil şi ne pare rău pentru ceea ce s-a întâmplat, sperăm ca lucrurile să se lămurească şi să se înlăture acea situaţie de nelinişte care s-a creat în acea comunitate. Nu este demn de cei doi ceea ce s-a întâmplat, dar se pare că a fost un moment de rătăcire şi sperăm că lucrurile se vor rezolva", a declarat purtătorul de cuvânt al Arhiepiscopiei Buzăului şi Vrancei, Dragoş Olteanu.